CELEX: 32016D1039
Language: sk
Date: 2016-06-16 00:00:00
Title: Rozhodnutie Rady (EÚ) 2016/1039 zo 16. júna 2016, ktorým sa stanovuje pozícia, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Európskej únie o predĺženie výnimky WTO týkajúcej sa autonómneho preferenčného režimu pre krajiny západného Balkánu

28.6.2016   
               
               
                  SK
               
               
                  Úradný vestník Európskej únie
               
               
                  L 169/4
               
            ROZHODNUTIE RADY (EÚ) 2016/1039
      zo 16. júna 2016,
      ktorým sa stanovuje pozícia, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Európskej únie o predĺženie výnimky WTO týkajúcej sa autonómneho preferenčného režimu pre krajiny západného Balkánu
      RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
      so zreteľom na návrh Európskej komisie,
      keďže:
      
                  (1)
               
               
                  V článku IX ods. 3 a 4 Dohody z Marrákeša o založení Svetovej obchodnej organizácie (ďalej len „Dohoda o založení WTO“) sa stanovujú postupy udeľovania výnimky z povinnosti uloženej členovi WTO na základe Dohody o založení WTO alebo niektorej z mnohostranných obchodných dohôd.
               
            
                  (2)
               
               
                  Nariadenie Rady (ES) č. 2007/2000 (1), ktorým sa zavádza bezcolné alebo preferenčné zaobchádzanie pre výrobky s pôvodom v krajinách západného Balkánu (Albánsko, Bosna a Hercegovina, Chorvátsko, bývalá Juhoslovanská republika Macedónsko, Kosovo (*), Čierna Hora a Srbsko), bolo niekoľkokrát podstatne zmenené a bolo kodifikované nariadením Rady (ES) č. 1215/2009 (2). Nariadením Európskeho parlamentu a Rady (EÚ) č. 1336/2011 (3) sa predĺžilo udeľovanie autonómnych obchodných preferencií do 31. decembra 2015.
                  Nariadením Rady (EÚ) č. 517/2013 (4) bolo z rozsahu pôsobnosti nariadenia (ES) č. 1215/2009 vylúčené Chorvátsko, vzhľadom na jeho pristúpenie k Európskej únii. Nariadením Európskeho parlamentu a Rady (EÚ) 2015/2423 (5) sa predlžuje udeľovanie autonómnych obchodných preferencií do 31. decembra 2020. Nariadením (ES) č. 1215/2009 v znení posledných zmien sa stanovuje voľný prístup na trh Únie pre výrobky s pôvodom v krajinách a územiach západného Balkánu, s výnimkou určitých poľnohospodárskych výrobkov, na ktoré sa vzťahujú obmedzené koncesie vo forme colných kvót oslobodených od cla.
               
            
                  (3)
               
               
                  V prípade neudelenia výnimky z povinností Únie podľa článku I odseku 1 a článku XIII Všeobecnej dohody o clách a obchode (GATT) z roku 1994 (v potrebnom rozsahu) by sa muselo zaobchádzanie priznané na základe autonómnych obchodných preferencií rozšíriť na všetkých ostatných členov Svetovej obchodnej organizácie (WTO).
               
            
                  (4)
               
               
                  Je v záujme Únie žiadať o predĺženie výnimky WTO týkajúcej sa autonómnych obchodných preferencií udelených Úniou krajinám západného Balkánu podľa článku IX ods. 3 Dohody o založení WTO.
               
            
                  (5)
               
               
                  Únia musí predložiť WTO takúto žiadosť.
               
            
                  (6)
               
               
                  Je preto vhodné stanoviť pozíciu, ktorú má zaujať Únia v Generálnej rade WTO pokiaľ ide o túto žiadosť,
               
            PRIJALA TOTO ROZHODNUTIE:
      Článok 1
      Pozícia, ktorá sa má v mene Únie zaujať v Generálnej rade Svetovej obchodnej organizácie, je požiadať o predĺženie existujúcej výnimky WTO týkajúcej sa autonómnych obchodných preferencií udelených Úniou krajinám západného Balkánu do 31. decembra 2021 a podporiť prijatie tejto žiadosti.
      Túto pozíciu vyjadrí Komisia.
      Článok 2
      Toto rozhodnutie nadobúda účinnosť dňom jeho prijatia.
      
         V Luxemburgu 16. júna 2016
         
            
               Za Radu
            
            
               predseda
            
            L.F. ASSCHER
         
      
      
         (1)  Nariadenie Rady (ES) č. 2007/2000 z 18. septembra 2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii alebo sú s týmto procesom spojené a ktorým sa mení a dopĺňa nariadenie (ES) č. 2820/98 a rušia sa nariadenia (ES) č. 1763/1999 a (ES) č. 6/2000 (Ú. v. ES L 240, 23.9.2000, s. 1).
      
         (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
      
         (2)  Nariadenie Rady (ES) č. 1215/2009 z 30. novembra 2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii (Ú. v. EÚ L 328, 15.12.2009, s. 1).
      
         (3)  Nariadenie Európskeho parlamentu a Rady (EÚ) č. 1336/2011 z 13. decembra 2011, ktorým sa mení a dopĺňa nariadenie Rady (ES) č. 1215/2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii (Ú. v. EÚ L 347, 30.12.2011, s. 1).
      
         (4)  Nariadenie Rady (EÚ) č. 517/2013 z 13. mája 2013, ktorým sa z dôvodu pristúpenia Chorvátskej republiky upravujú určité nariadenia a rozhodnutia v oblasti voľného pohybu tovaru, slobody pohybu osôb, práva obchodných spoločností, politiky hospodárskej súťaže, poľnohospodárstva, bezpečnosti potravín, veterinárnej a fytosanitárnej politiky, dopravnej politiky, energetiky, daní, štatistiky, transeurópskych sietí, súdnictva a základných práv, spravodlivosti, slobody a bezpečnosti, životného prostredia, colnej únie, vonkajších vzťahov, zahraničnej, bezpečnostnej a obrannej politiky a inštitúcií (Ú. v. EÚ L 158, 10.6.2013, s. 1).
      
         (5)  Nariadenie Európskeho parlamentu a Rady (EÚ) 2015/2423 zo 16. decembra 2015, ktorým sa mení nariadenie Rady (ES) č. 1215/2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii a ktorým sa pozastavuje jeho uplatňovanie, pokiaľ ide o Bosnu a Hercegovinu (Ú. v. EÚ L 341, 24.12.2015, s. 18).